ส.อ.ท.เผยยอดส่งออกรถยนต์ มิ.ย.60 หดตัว 13.02% มาที่ 93,086 คัน
ส.อ.ท.เผยยอดส่งออกรถยนต์ เดือน มิ.ย.60 หดตัว 13.02% มาที่ 93,086 คัน
19 ก.ค. 2560

นายสุรพงษ์ ไพสิฐพัฒนพงษ์ รองประธานสภาอุตสาหกรรมแห่งประเทศไทย (ส.อ.ท.) และโฆษกกลุ่มอุตสาหกรรมยานยนต์ เปิดเผยว่า ในเดือน มิ.ย.60 การส่งออกรถยนต์สำเร็จรูปอยู่ที่ 93,086 คัน ลดลง 13.02% จาก มิ.ย.59 โดยการส่งออกลดลงในทุกตลาด คิดเป็นมูลค่าการส่งออกรถยนต์ 71,683.39 ล้านบาท ลดลง 9.35% จาก มิ.ย.59
ขณะที่ยอดรวมในช่วงเดือน ม.ค.-มิ.ย.60 ส่งออกรถยนต์สำเร็จรูป 536,406 คัน ลดลง 9.82% จากช่วงเดียวกันของปี 59 โดยการส่งออกลดลงเกือบทุกตลาด ยกเว้นตลาดออสเตรเลียและตลาดอเมริกาเหนือ คิดเป็นมูลค่าการส่งออก 283,559.57 ล้านบาท ลดลง 11.14% จากช่วงเดียวกันของปีก่อน
ทั้งนี้ จำนวนรถยนต์ที่ผลิตได้ในเดือน มิ.ย.60 มีทั้งสิ้น 175,443 คัน ลดลง 2.46% จากเดือน มิ.ย.59 เนื่องจากการผลิตรถยนต์นั่งเพื่อส่งออกลดลง 19.59% และผลิตรถกระบะเพื่อขายในประเทศลดลง 2.47% แต่เพิ่มขึ้น 3.51% จากเดือนพ.ค. 60
สำหรับยอดผลิตในช่วงเดือน ม.ค.-มิ.ย.60 อยู่ที่ 950,966 คัน ลดลง 4.27% จากช่วงเดียวกันของปีก่อน จากการผลิตเพื่อการส่งออกลดลง